РЕГЛАМЕНТ (ЕС) № 724/2013 НА КОМИСИЯТА
от 26 юли 2013 година
за изменение на Регламент (ЕС) № 231/2012 по отношение на спецификациите на няколко полиоли
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,
като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
като има предвид, че:
(1)
С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
(2)
Тези спецификации могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.
(3)
На 29 ноември 2011 г. бе подадено заявление за изменение на спецификациите за няколко полиоли, което впоследствие беше предоставено на разположение на държавите членки.
(4)
В Регламент (ЕС) № 231/2012 на Комисията се определят спецификации за манитол (E 421 i) и манитол, получен чрез ферментация (E 421 ii). С цел постигане на повече яснота и съгласуваност разрешената понастоящем добавка в храните „манитол (E 421 i)“ следва да се нарича „манитол, получен чрез хидрогениране“ и поради това нейното определение следва да бъде променено. Поради това спецификациите за посочената добавка в храните следва да бъдат изменени.
(5)
Изомалт (E 953) се произвежда чрез двуетапен процес, при който захарта първо се превръща в изомалтулоза и след това се хидрогенира. Кристалната форма се получава чрез процес на сушене след това. Бе поискано в спецификациите, определени в Регламент (ЕС) № 231/2012, да се включат различна форма на изомалт и водни разтвори на изомалт. Предложената форма отговаря на тези спецификации и е на разположение за използване с търговска цел. Тази форма на изомалт спестява разходи и време за промишлеността и следователно представлява интерес например за производителите на сладкарски изделия. Поради това описанието на изомалт (E 953) в спецификациите следва да бъде изменено.
(6)
В спецификациите, определени в Регламент (ЕС) № 231/2012, се предвижда, че един от критериите за чистота на полиолите е равнището на деминерализация или остатъчните минерали, характеризиращи се с хлориди, сулфати и/или сулфатна пепел. Същите полиоли се използват като ексципиенти за фармацевтични продукти и в Европейската фармакопея проводимостта е приета като метод, с който се установява равнището на деминерализация на полиолите. По този начин тройната мярка (на хлориди, сулфати и/или сулфатна пепел) бе заменена с един-единствен, по-опростен критерий - по-ефективен от гледна точка на разходите и по-благоприятна за околната среда. Следователно следва да бъдат изменени спецификациите за хранителните добавки сорбитол (E 420 i), сорбитол сироп (E 420 ii), манитол (E 421 i), манитол, получен чрез ферментация (E 421 ii), изомалт (E 953), малтитол (E 965 i), малтитол сироп (E 965 ii), ксилитол (E 967) и еритритол (E 968) чрез заличаване на критериите за хлориди, сулфати и сулфатна пепел и заменянето им с единен критерий - проводимостта.
(7)
В съответствие с член 3, параграф 2 от Регламент (ЕО) № 1331/2008 Комисията следва да изиска становището на Европейския орган за безопасност на храните, за да актуализира списъка на Съюза на добавките в храните, освен в случаите, когато не е възможно въпросната актуализация да въздейства върху човешкото здраве. Тъй като въпросните актуализации не е възможно да въздействат върху човешкото здраве, не е необходимо да се изисква становището на Европейския орган за безопасност на храните.
(8)
Поради това Регламент (ЕС) № 231/2012 следва да бъде съответно изменен.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражение нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕС) № 231/2012 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 26 юли 2013 година.